**HOTĂRÂRE**

**pentru modificarea Hotărârii Guvernului nr. 294/2007 privind organizarea și funcționarea Academiei de Poliție „Alexandru Ioan Cuza”**

**din cadrul Ministerului Afacerilor Interne**

În temeiul art. 108 din Constituţia României, republicată,

Guvernul României adoptă prezenta hotărâre

**Art. I. – Hotărârea Guvernului nr. 294/2007 privind organizarea și funcționarea Academiei de Poliție „Alexandru Ioan Cuza” din cadrul Ministerului Afacerilor Interne, publicată în  Monitorul Oficial al României, Partea I, nr. 231 din 3 aprilie 2007, cu modificările ulterioare, se modifică după cum urmează:**

1. **Alineatul (1) al articolului 1 va avea următorul cuprins:**

„(1) Academia de Poliţie „Alexandru Ioan Cuza”, înființată în baza Hotărârii Guvernului nr. 137/1991 privind înfiinţarea Academiei de Poliţie a Ministerului de Interne, cu modificările şi completările ulterioare, denumită în continuare Academia, cu sediul în municipiul Bucureşti, Aleea Privighetorilor nr. 1 A, sectorul 1, este instituţie de învăţământ superior acreditată, din reţeaua de învăţământ de stat, cu personalitate juridică, parte integrantă a sistemului naţional de învățământ militar, de ordine și siguranță publică.”

1. **Aliniatul (2) al articolul 2 va avea următorul cuprins:**

„(2) Academia desfăşoară activităţi de învăţământ superior, organizate prin programe de studii universitare de licenţă și de master în domeniile şi specializările acreditate, precum şi alte forme de pregătire, perfecţionare şi specializare.”

1. **Articolul 3 va avea următorul cuprins:**

„Art. 3 – (1) Academia formează personal pentru asigurarea nevoilor MAI, care este beneficiar determinat principal al procesului formativ desfășurat în instituția de învățământ superior.

(2) Academia desfăşoară activităţi de formare profesională continuă a personalului MAI și elaborează studii şi analize în domeniul ordinii publice.

(3) Academia coordonează metodologic, didactic și curricular Institutul de Studii pentru Ordine Publică, Centrul Multifuncțional de Pregătire Schengen și **Centrul de Formare Inițială și Continuă a personalului MAI,** structuri MAI cu atribuţii privind organizarea şi desfăşurarea programelor de formare continuă nonuniversitară, în context formal.”

1. **La articolul 4, literele b) și d) vor avea următorul cuprins:**

„b) aprobă domeniile de interes pentru instituţie în care Academia organizează studii universitare de master profesional, stabilite pe baza criteriului relevanței pentru carieră, a nevoilor şi comenzii formative a beneficiarilor;

d) stabileşte, prin Inspectoratul General al Poliţiei Române, Inspectoratul General al Poliţiei de Frontieră, Inspectoratul General pentru Situaţii de Urgenţă, Inspectoratul General al Jandarmeriei Române, Inspectoratul General pentru Imigrări, denumite în continuare inspectorate generale, în colaborare cu Academia, pe baza standardelor ocupaționale, cunoștințele de specialitate, competențele generale, abilitățile cognitive şi competențele de specialitate pentru desfăşurarea procesului formativ, după efectuarea particularizărilor necesare;”

1. **La articolul 5 alineatul (1), literele a) și b) vor avea următorul cuprins:**

„a) formarea, în condițiile legii, a ofițerilor prin studii universitare de licență și master profesional;

b) specializarea personalului MAI prin studii universitare de master profesional;”

1. **Alineatul (2) al articolului 5 va avea următorul cuprins:**

„(2) Academia poate forma prin studii universitare, în condiţiile legii, personal şi pentru alte structuri din sistemul de apărare şi securitate naţională, precum şi pentru instituţii solicitante din ţară şi din străinătate, pe baza protocoalelor încheiate în acest sens de către acestea cu Ministerul Afacerilor Interne.”

1. **Alineatul (1) al articolului 6 va avea următorul cuprins:**

„(1) Academia organizează și desfășoară programe de studii universitare de licență și master profesional pentru formarea, în condițiile legii, ofițerilor potrivit specificului instituțional al MAI.”

1. **Articolul 7 va avea următorul cuprins:**

„Art. 7 - (1) Formarea ofițerilor prin studii universitare de licență se realizează avându-se în vedere profilul profesional rezultat din analiza atribuțiilor prevăzute în actele normative aplicabile structurii pentru care se pregătesc categoriile de personal respective, precum și din stabilirea, pe baza acestora, a cunoștințelor și competențelor specifice.

(2) Formarea ofițerilor de poliție, poliție de frontieră, jandarmi, imigrări, și alte specialități ale MAI, precum și a ofițerilor de poliție penitenciară se realizează prin studii universitare de licență, după cum urmează:

a) cu durata de 4 ani (240 de credite de studii transferabile), la cursuri cu frecvență, domeniul fundamental „Științe sociale”, ramura „Științe juridice”, domeniul de studii universitare de licență „Drept”, specializarea „Drept”.

b) cu durata de 3 ani (180 de credite de studii transferabile), la cursuri cu frecvență, domeniul fundamental „Științe sociale”, ramura „Științe militare, informații și ordine publică”, domeniul de studii universitare de licență „Științe militare, informații și ordine publică”, specializarea „Ordine și siguranță publică”.

(3) Formarea ofițerilor de pompieri se realizează prin studii universitare de licență cu durata de 4 ani (240 de credite de studii transferabile), la cursuri cu frecvență, domeniul fundamental „Științe inginerești”, domeniul de licență „Ingineria instalațiilor”, specializarea „Instalații pentru construcții-pompieri”.

(4) Formarea efectuată în ciclul studiilor universitare de licență la facultățile Academiei asigură creditele de studii transferabile necesare înscrierii la alte facultăți.”

1. **Articolul 8 va avea următorul cuprins:**

„(1) Studiile universitare de master se organizează în domeniile şi cu duratele prevăzute de legislaţia în vigoare, pe teme de interes pentru formarea profesională a personalului MAI.

(2) Academia poate organiza pentru punerea în valoare a potențialului științific al instituţiei, în limita resurselor la dispoziţie, studii universitare de master în domenii de contact cu cele de licenţă, relevante din punct de vedere profesional pentru MAI.”

1. **Alineatul (2) al articolului 10 va avea următorul cuprins:**

„(2) Principalele componente organizatorice ale Academiei, cu atribuţii privind organizarea şi desfăşurarea programelor de studii universitare, sunt următoarele:

a) Facultatea de Poliție;

b) Facultatea de Pompieri.”

1. **Articolul 11 va avea următorul cuprins:**

„(1) Facultatea de Poliție se înființează prin reorganizarea Facultății de Poliție, a Facultății de Jandarmi, a Facultății de Poliție de Frontieră și a Facultății de Științe Juridice și Administrative.

(2) Facultatea de Poliție pregătește ofițeri pentru MAI în domeniile și la specializările prevăzute în prezenta hotărâre.

(3) Facultatea de Poliție se constituie prin preluarea, în condițiile legii, de la Facultatea de Poliție, Facultatea de Jandarmi, Facultatea de Poliție de Frontieră și de la Facultatea de Științe Juridice și Administrative, din cadrul Academiei, a atribuțiilor formative, a elementelor de structură și a personalului.”

1. **Alineatele (2) și (6) ale articolului 13 vor avea următorul cuprins:**

„(2) Din categoria personalului didactic titular fac parte funcționari publici cu statut special, cadre militare care dețin grade didactice, cadre universitare sau cercetători științifici, precum și instructori militari și instructori de ordine publică.

…

(6) Conducerea Academiei se realizează de către comandant, care are și calitatea de rector. Funcția de comandant (rector) se ocupă prin concurs în conformitate cu reglementările Ministerului Afacerilor Interne. Confirmarea ca rector se realizează prin ordin al ministrului educației.”

1. **Alineatele (2) și (3) ale articolului 14 vor avea următorul cuprins:**

„(2) La Facultatea de Poliție, locurile se scot la concurs în cadrul specializărilor „Drept” și „Ordine și siguranță publică”, distinct pentru ofițeri de poliție, ofițeri de poliție de frontieră, ofițeri de imigrări, ofițeri de jandarmi, ofițeri de poliție penitenciară și, la nevoie, ofițeri din alte structuri ale sistemului de apărare și securitate națională.

(3) La Facultatea de Pompieri, locurile se scot la concurs în cadrul specializării de licență Instalații pentru construcții-pompieri.”

1. **Alineatul (1) al articolului 17 va avea următorul cuprins:**

„(1) La începerea studiilor universitare de licenţă, studenţii Academiei încheie angajamente cu MAI, potrivit prevederilor actelor normative în vigoare, prin care se obligă ca, după absolvirea Academiei, să-şi desfăşoare activitatea timp de 10 ani în cadrul MAI sau, după caz, al altor structuri similare, în funcţie de nevoile acestui minister.”

1. **După alineatul (3) al articolului 17 se introduc două noi alineate, alin.(4) și (5), cu următorul cuprins:**

„(4) Pe durata studiilor universitare de licență, studenții Academiei îndeplinesc serviciul militar activ, potrivit art.3 alin.(3) lit.c) din Legea nr.446/2006 privind pregătirea populației pentru apărare. În această calitate aceștia participă la misiuni și la alte activități ordonate de conducerea MAI.

(5) Regimul juridic aplicabil studenților Academiei, inclusiv regimul disciplinar, precum și condițiile participării la misiunile și activitățile ordonate, se reglementează de către Academie prin Regulamentul activității profesionale a studenților Academiei și fac parte integrantă din Contractul de școlarizare.”

1. **Articolul 22 va avea următorul cuprins:**

„Art.22 - Studiile universitare de doctorat aflate în lichidare se desfășoară în conformitate cu prevederile reglementărilor legale aplicabile domeniului până la finalizarea studiilor studenților doctoranzi deja înmatriculați.”

**Art. II. – Punctul 50 din Anexa nr.2 la HG nr.403/2021 privind aprobarea Nomenclatorului domeniilor și al specializărilor/ programelor de studii universitare și a structurii instituțiilor de învățământ superior pentru anul universitar 2021-2022 se modifică și va avea următorul cuprins:**

„50. ACADEMIA DE POLIŢIE "ALEXANDRU IOAN CUZA" DIN BUCUREŞTI

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. crt. | Facultatea | Domeniul de licență | Specializarea/ Programul de studii universitare de licență (locația geografică de desfășurare și limba de predare)\*A) | Acreditare (A)/ Autorizare de funcționare provizorie (AP) | Forma de învățământ | Număr de credite de studii transferabile | Număr maxim de studenți care pot fi școlarizați |
| 1. | Facultatea de Poliție | Drept | Drept | A | IF | 240 | 250 |
| Drept | AP | ID | 240 | 100 |
| Științe militare, informații și ordine publică | Ordine și siguranță publică | A | IF | 180 | 490 |
| Ordine și siguranță publică | A | IFR | 180 | 50 |
| 2. | Facultatea de Pompieri | Ingineriainstalațiilor | Instalații pentru construcții - pompieri | A | IF | 240 | 50 |

**Art. III. – (1)** **Programele de studii universitare organizate de Facultatea de Științe Juridice și Administrative, Facultatea de Poliție, Facultatea de Poliție de Frontieră și Facultatea de Jandarmi din cadrul Academiei de Poliţie „Alexandru Ioan Cuza”, aflate în desfășurare la data intrării în vigoare a prezentei hotărâri, se desfășoară în continuare, până la finalizare, conform planurilor de învățământ aprobate, în cadrul Facultății de Poliție, înființate potrivit art.11 alin.(1) din Hotărârea Guvernului nr.294/2007 privind organizarea și funcționarea Academiei de Poliție „Alexandru Ioan Cuza” din cadrul Ministerului Afacerilor Interne, astfel cum a fost modificat prin prezenta hotărâre.**

**(2)** **Programul de studii universitare de licență Arhivistică intră în lichidare începând cu anul universitar 2021-2022. După finalizarea studiilor de către studenții deja înmatriculați, Facultatea de Arhivistică se desființează; personalul încadrat la Facultatea de Arhivistică se preia, în condițiile legii, la nivelul celorlalte structuri ale Academiei** **de Poliție „Alexandru Ioan Cuza”, în funcție de nevoile de încadrare.**

**(3) Programele de studii universitare de doctorat organizate de către școlile doctorale din cadrul Academiei de Poliție „Alexandru Ioan Cuza”, aflate în desfășurare la data intrării în vigoare a prezentei hotărâri, se desfășoară în continuare până la finalizare, în conformitate cu programele individuale de cercetare științifică.**

**Art. IV – (1) La 30 de zile de la intrarea în vigoare a prezentei hotărâri, se abrogă Hotărârea Guvernului nr.1239/2008 privind înființarea, organizarea și funcționarea în cadrul Academiei de Poliție „Alexandru Ioan Cuza” din Ministerul Afacerilor Interne a Colegiului Național de Afaceri Interne, publicată în Monitorul Oficial al României, Partea I, nr. 733 din 29 octombrie 2008.**

**(2) Organizarea și funcționarea Colegiului Național de Afaceri Interne în cadrul Academiei de Poliție „Alexandru Ioan Cuza” se stabilește prin Carta universitară și prin Regulamentul de Organizare și Funcționare ale Academiei de Poliție.**

**(3) Programele de studii organizate de Colegiul Național de Afaceri Interne, aflate în desfășurare la data intrării în vigoare a prezentei hotărâri, se desfășoară în continuare, până la finalizare, conform planurilor de învățământ aprobate.**

**PRIM-MINISTRU**

**FLORIN - VASILE CÎȚU**